b'\n_START_ARTICLE_\nRiga-freden\n_START_PARAGRAPH_\nRiga-freden, ogs\xc3\xa5 kjent som avtalen i Riga, var en fredsavtale som avsluttet den polsk-sovjetiske krig. Avtalen mellom Polen og Sovjetunionen ble undertegnet i Riga den 18. mars 1921.\n_START_SECTION_\nBakgrunn\n_START_PARAGRAPH_\nEtter den f\xc3\xb8rste verdenskrig var det nylig uavhengige Polen ivrig etter \xc3\xa5 benytte den russiske borgerkrigen til \xc3\xa5 n\xc3\xa5 de omr\xc3\xa5der som Det polsk-litauiske samvelde hadde mistet til Russland ved dets oppl\xc3\xb8sning. Tilsvarende var de russiske bolsjevikene ivrige etter \xc3\xa5 eksportere sin revolusjon, om n\xc3\xb8dvendig med makt. Om sovjetstyrkene hadde okkupert Polen hadde de v\xc3\xa6rt i en posisjon hvor de kunne gitt de tyske kommunistene hjelp og muligens sikret en ny revolusjon i Tyskland. Sovjetstyrkene ble imidlertid overraskende sl\xc3\xa5tt av polske styrker i slaget ved Warszawa og var etter det p\xc3\xa5 defensiven og ble etterhvert presset til \xc3\xa5 g\xc3\xa5 med p\xc3\xa5 en fredsavtale.\n_START_SECTION_\nFredsavtalen\n_START_PARAGRAPH_\nFredsforhandlingene begynte den 17. august 1920 i Minsk, men etterhvert som den polske mot-offensiven kom n\xc3\xa6rmere byen ble forhandlingene flyttet til Riga og gjenopptatt der den 21. september. Etter flere runder med forslag fra partene fremmet sovjetforhandlerne den 5. oktober et tilbud som de polske forhandlerne aksepterte. En v\xc3\xa5penhvileavtale ble undertegnet den 12. oktober og tr\xc3\xa5dte i kraft den 18. oktober 1920._NEWLINE_Etter v\xc3\xa5penhvilen hadde tr\xc3\xa5dt i kraft fortsatte selve fredsforhandlingene utover vinteren og v\xc3\xa5ren 1920-1921. Det var stor uenighet p\xc3\xa5 polsk side, blant annet var general og senere statsleder J\xc3\xb3zef Pi\xc5\x82sudski sterkt kritisk til forhandlingsmandatet og den endelige avtalen.'